**НАРЕДБА**

**ЗА ПРИЕМАНЕ НА УЧЕНИЦИ В ПЪРВИ КЛАС НА ОБЩИНСКИТЕ УЧИЛИЩА**

**НА ТЕРИТОРИЯТА НА ОБЩИНА ГАБРОВО**

**РАЗДЕЛ І – ОБЩИ ПОЛОЖЕНИЯ**

Чл. 1. С тази наредба се определят условията, редът и критериите за приемане на ученици – дневна форма на обучение в I клас на общинските училища на град Габрово.

Чл. 2. Училищният план прием се определя въз основа на анализ на броя на децата, подлежащи на задължително обучение в I клас за настоящата учебна година, училищната мрежа и капацитета на материалната база на всяко от училищата.

Чл. 3. Водещ критерии за приема в първи клас е близостта на училището до постоянния/настоящия адрес на детето.

Чл. 4. Приемането на учениците в I клас се осъществява чрез централизирано електронно класиране, съгласно описаните в настоящата наредба правила.

Чл. 5. Наредбата обхваща целия процес на:

1. Определяне броя на паралелките и броя на местата в паралелките.

2. Регистриране за участие в централизираното класиране.

3. Класиране на учениците по определени критерии.

4. Записване на учениците, класирани за прием, в съответното училище.

5. Изготвяне на график на дейностите.

Чл. 6. (1) Постъпването в I клас е задължително за децата, които навършват 7-годишна възраст в годината, през която се осъществява приемът за новата учебна година.

(2) В I клас, по преценка на родителя, могат да бъдат записани и деца, които навършват 6-годишна възраст през годината, когато се осъществява приемът за първи клас. Задължително условие е наличието на готовност за училище, потвърдена в издаденото на детето удостоверение за завършена подготвителна група.

(3) Началото на училищното образование (приемът в I клас) може да се отложи с една година, когато здравословното състояние на детето не позволява постъпването му в първи клас. Регионалният екип за подкрепа за личностно развитие на децата и учениците със специални образователни потребности отлага по обективни причини постъпването на дете в I клас, след подадено заявление от родителя и документ от ЛКК или ТЕЛК, удостоверяващ заболяването на детето. Решението за отлагането следва да бъде взето до 1 септември на съответната календарна година.

(4) Родителят по ал. 3 кандидатства за прием на детето му в първи клас по условията и реда, регламентирани в настоящата наредба, през годината, в която навършва 8 години.

Чл. 7. Централизираният електронен прием се осъществява в рамките на три класирания по утвърдения от кмета на Общината график на дейностите, съгласно Раздел VI.

1. Всяко дете се класира само по едно желание за всеки етап на класиране.
2. Родителят има право да посочи до 3 желания (училища) в заявлението си за участие в централизирано класиране за прием. Мястото на дете, класирано по първо желание, но незаписано, се счита за свободно.
3. След всеки етап на класирането дете, което е записано, но по-късно документите са изтеглени, не запазва мястото си.

Първият етап на класиране включва:

1. Разпределяне на децата според критериите и желанието на родител.
2. Обявяване на първото класиране.
3. Записване на приетите деца.
4. Подаване на заявление за второ класиране.

Във втория етап на класиране участват децата, които:

1. Не са приети на първо класиране.
2. Приети са по второ или трето желание, но не са записани.
3. Подали са заявление.

В третия етап на класиране участват децата, които:

1. Не са приети до момента.
2. Не са кандидатствали до момента.

След третото класиране родителите на незаписаните деца подават заявления за записване в училищата, в които има свободни места.

Чл. 8. (1) Съгласно чл. 47, ал. 1 от Наредба №10 от 01.09.2016 г. за организация на дейностите в училищното образование, общинската администрация изготвя списъци на децата с включен постоянен/настоящ адрес, които следва да постъпят в първи клас и в срок до 31 януари на съответната година ги предоставя на директорите на училищата.

(2) Списъците съдържат данни за децата, които трябва да постъпят в първи клас през следващата учебна година и са адресно регистрирани по постоянен/настоящ адрес на територията на община Габрово към началото на календарната година (1 януари). За всяко училище се изготвят индивидуални списъци на база определените в Приложение №2 прилежащи райони, така че децата да са с настоящ адрес в близост до училището.

(3) Община Габрово, съвместно с училищата, проследява обхвата на всички деца, фигуриращи в списъците по ал. 3. При установяване на деца без заявления за кандидатстване директорът на училището писмено информира родителя за задължителния характер на училищно образование на децата в първи клас през предстоящата учебна година.

Чл. 9. (1) Училищното обучение в първи клас се осъществява при полудневна или целодневна организация на учебния ден.

(2) Родителят на дете, кандидатстващ за приема му в първи клас, който желае целодневна организация, при заявяването на своето желание декларира, че е запознат с правилата за този вид организация на учебния ден.

**РАЗДЕЛ ІІ – ОПРЕДЕЛЯНЕ НА ПАРАЛЕЛКИТЕ И БРОЯ НА МЕСТАТА В ТЯХ ЗА ПРЕДСТОЯЩА УЧЕБНА ГОДИНА**

Чл. 10. (1) Училищният план-прием за първи клас определя броя на паралелките и броя на местата в паралелките за училището за всяка предстояща година.

(2) Директорът на училището определя училищния план-прием въз основа на анализ на броя на учениците в населеното място, училищната мрежа, Държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие, капацитета на материалната база на училището, съобразно информационната система и стратегията на Общината.

(3) Училищният план-прием за предстоящата учебна година се утвърждава със заповед на директора в срок до 30 март след становище на Обществения съвет.

(4) Утвърденият план-прием за първи клас се публикува на интернет страницата на училището и на интернет страницата на системата за централизирано електронно класиране.

Чл. 11. Всяко училище публикува на електронната си страница подробна информация за вида на целодневната организация на обучение, за начина на организиране на обедното хранене на децата, посещаващи групите за целодневна организация, за изучаваните в училището чужди езици, за сменността на обучение на класовете след първи и друга информация по преценка на директора.

Чл. 12. За изпълнение на училищния план-прием директорът определя със заповед училищна комисия, която извършва всички дейности по приема на учениците, които са ангажимент на училището.

**РАЗДЕЛ ІІI – РЕГИСТРИРАНЕ ЗА УЧАСТИЕ В ЦЕНТРАЛИЗИРАНО КЛАСИРАНЕ ЗА ПРИЕМ В ПЪРВИ КЛАС**

Чл. 13. Родителите на децата, кандидатстващи за прием в първи клас на общинските училища на територията на община Габрово, се регистрират в електронната система.

Чл. 14. Процедурата по подаване на заявленията за участие в централизираното електронно класиране стартира съгласно графика на дейностите (РАЗДЕЛ VI).

Чл. 15. Родителят подава заявление за участие в централизирано класиране по образец (Приложение № 1) по един от следните начини:

а) по електронен път (онлайн);

б) на хартиен носител в училище. Данните от заявлението се въвеждат в електронната система от училищната комисия в рамките на посочения в графика срок. В този случай управлението на профила на детето се поема от директора на училището.

Чл. 16. Всяко дете има право на една регистрация в системата – само по един от двата начина. Двата начина са равностойни.

Чл. 17. По-ранната дата на подаване на заявление не дава предимство при класирането.

Чл. 18. Родителят на детето носи отговорност за грешно или невярно подадена информация в заявлението за участие в класирането.

Чл. 19. При промяна на обстоятелствата, посочени в заявлението (постоянен/настоящ адрес, месторабота), родителят е длъжен да актуализира данните в системата онлайн или на място в училището, където е подал заявлението. За отразяване на променените обстоятелства е необходимо да бъде създадено ново заявление, след анулиране на вече подаденото. Всички данни в подадените заявления следва да са актуални към крайния срок за подаването им за всяко от класиранията.

Чл. 20. Родителят има възможност да преподрежда желанията си и да посочва нови желания, съобразно обявените свободни места, преди всяко от класиранията.

Чл. 21. Кандидатстването за предстояща учебна година се осъществява в срокове, определени от графика на дейностите. Той се публикува в електронната система, на интернет страниците на училищата и се поставя на информационните табла за родители във всяко училище.

Чл. 22. Данните на родителите и децата от заявленията са лични по смисъла на ЗЗЛД и като такива попадат под специален режим на защита. Те ще се ползват единствено за нуждите на електронното класиране за прием.

**РАЗДЕЛ ІV – КЛАСИРАНЕ**

Чл. 23. (1) Всяко от предвидените три класирания се извършва в срокове, определени от графика на дейностите.

(2) Класирането е отделно за всяко училище.

(3) Всяко дете може да бъде класирано само в едно училище, съобразно поредността на посочените от родителя (настойника) желания. При наличие на достатъчен брой места, спрямо кандидатстващите за прием за дадено училище, определящо е желанието на родителя.

(4) При по-голям брой кандидати, спрямо наличните свободни места за определено училище, електронната система класира децата, съобразно подадената от родителя информация, по посочените в Приложение №1 критерии за класиране.

(5) Класирането се извършва по низходящ ред в зависимост от събраните точки и реда на посочените желания. Общият брой точки е сбор от точките по отделните критерии.

(6) В случаите, когато за едно и също училище броят на кандидатстващите деца с равен брой точки е по-голям от броя на свободните места, се прилага процедура по генериране и присъждане на случайни числа от електронната система за прием. Тогава се класират децата с по-големи случайни числа.

Чл. 24. Ако детето не е класирано по първо и второ желание на родителя, заявлението му за участие автоматично се прехвърля към следващото класиране. При трето класиране следва родителят да се запознае с обявените свободни места и да подаде ново заявление (след анулиране на старото), съобразено с наличните места, в съответствие с чл. 15 от настоящата Наредба.

Чл. 25. При класиранията се спазва ограничението на нормативните разпоредби за максимален брой на учениците със СОП (специални образователни потребности) в една паралелка, който е три.

Чл. 26. Близнаците се записват заедно в съответното училище, ако поне единият от тях е класиран и са кандидатствали с едно заявление и еднакви желания.

Чл. 27. Резултатите от всяко класиране се публикуват в електронната система в профила на родителя. Справка с резултатите от класирането, разпечатана от системата, се поставя на информационните табла в училищата, съгласно графика на дейностите. Заинтересованите лица се уведомяват и по електронната поща.

Чл. 28. За изпълнение на задълженията по чл. 6, ал. 4 от настоящата наредба, след всяко от класиранията от системата за прием за всяко училище, се извеждат списъци на класираните децата и свободните места за всяко училище.

**РАЗДЕЛ V – ЗАПИСВАНЕ СЛЕД КЛАСИРАНЕ**

Чл. 29. Родителят записва детето в училището, за което е класирано, в определени в графика на дейностите срокове.

Чл. 30. Записването се извършва от училищната комисия след проверка на подадените от родителя задължителни документи и документите, удостоверяващи ползваните точки по съответните критерии за класиране (Приложение №1).

Чл. 31. Задължителни документи са:

1. попълнено заявление за записване;

2. копие от удостоверението за раждане на детето и оригинал за сверяване;

3. личната карта на подаващия заявлението за записване родител за удостоверяване при поискване;

4. удостоверение за завършена подготвителна група (ПГ) или декларация, че детето не е посещавало ПГ (за върналите се от чужбина деца);

5. документи, удостоверяващи верността на ползваните критерии за прием в I клас /посочени са в Приложение №1/.

Чл. 32. Класираното дете се записва от родителя само при наличие на пълен комплект от изискваните документи в определените от графика срокове.

Чл. 33. Родител, посочил данни (критерии), осигуряващи на детето му определен брой точки при класирането, които той не може да удостовери, получава отказ за записване на детето. В този случай заявлението му се анулира и за участие в следващо класиране е необходимо да бъде създадено ново заявление за участие.

Чл. 34. Училищната комисия отразява записаното дете в електронната система до изтичане на срока за записване за съответното класиране.

Чл. 35. След записването на дадено дете отпада възможността същото да участва в следващо класиране. То може да бъде отписано (да бъдат изтеглени документите му) и след това да кандидатства отново.

**РАЗДЕЛ VI – ГРАФИК НА ДЕЙНОСТИТЕ**

Чл. 36. Изготвя се за всяка календарна година от дирекция „Образование и социални дейности“ на Община Габрово и се утвърждава от Кмета до 31 март в годината, през която ще бъде осъществен приемът за предстоящата учебна година. При необходимост, графикът може да бъде променян, след утвърждаване от Кмета на общината.

Чл. 37. Графикът съдържа срокове за следните дейности за всяко от предвидените класирания:

1.1 обявяване на свободните места;

1.2 регистриране за участие в класиране за прием (подаване на Заявление):

1.2.1 от родителите в училищата на хартиен носител и въвеждане на данните от подадените в училищата заявления в системата от член на комисията;

1.2.2 от родителите по интернет;

1.3 обявяване на резултатите;

1.4 записване на децата:

1.4.1 подаване на документите за записване от родителите в училищата;

1.4.2 отразяване на данните за записаните деца в системата.

**ДОПЪЛНИТЕЛНИ РАЗПОРЕДБИ**

§1. „Родител“ е лицето, което упражнява родителските права по смисъла на Семейния кодекс.

§2. Лицата, на които са възложени грижи за детето, съгласно чл. 137, ал.4 от Семейния кодекс, могат да заместват родителите в предвидените от тази наредба дейности.

§3. По смисъла на §1, т. 27 от Допълнителните разпоредби на Закона за предучилищно и училищно образование „Специални образователни потребности“ на дете и ученик са образователните потребности, които може да възникнат при сензорни увреждания, физически увреждания, множество увреждания, интелектуални затруднения, езиково-говорни нарушения, специфични нарушения на способността за учене, разстройства от аутистичния спектър, емоционални и поведенчески разстройства.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1. Контролът по спазване на условията и реда за класиране и записване на ученици в първи клас на общинските училища на община Габрово, определени в настоящата наредба, се осъществява от ресорния заместник-кмет в Община Габрово.

§2. Тази наредба може да бъде променяна или допълвана при необходимост с решение на Общински съвет – Габрово.

§3. Настоящата Наредба за приемане на ученици в първи клас на общинските училища на територията на община Габрово е разработена на основание чл. 17, ал. 1, т. 3 от Закона за местно самоуправление и местна администрация, във връзка с чл. 142, ал. 1 и ал. 2 и чл. 143, ал. 1 от Закона за предучилищното и училищното образование и чл. 43, ал. 1 от Наредба №10 от 01.09.2016 г. за организация на дейностите в училищното образование (издадена от министъра на образованието и науката, обн., ДВ, бр. 73 от 16.09.2016 г., сила от 1.09.2016 г., изм. и доп., бр. 12 от 3.02.2017 г., в сила от 3.02.2017 г., бр. 46 от 9.06.2017 г., в сила от 9.06.2017 г., бр. 77 от 26.09.2017 г., бр. 48 от 8.06.2018 г., в сила от 8.06.2018 г., бр. 82 от 5.10.2018 г.) и в изпълнение на чл. 256, ал. 1, т. 2 от Закона за предучилищното и училищното образование. Същата е приета с Решение № ………. на Общински съвет и влиза в сила на …………..…………..

Приложения:

Приложение №1 – Критерии за класиране, точки за тях и документи, които доказват съответните критерии.

Приложение №2 – Райони на училищата.